Sted: Hotel Margrethe Gadbjerg d. 21-03-2013

**Selvskabsform:**

I 2012 er der arbejdet på at føre I/S Gadbjerg Vandværk over i Gadbjerg Vandværk Amba.

Selve beslutningen blev taget på generalforsamlingen d. 29-03-2012 samt ekstra ordinær generalforsamling 4-4-2012. Effektiviseringen med Advokat- og revisorbistand har været en langsommelig affære og er endnu ikke på plads, men kommer det forhåbentlig snarrest.

**Bestyrelsen:**

Efter generalforsamlingen d. 29-03-2012 og konstituerende bestyrelsesmøde d. 28-08-2012 fortsatte bestyrelsen uændret med Erik Tang som næstformand, Christen Christensen som kasserer, Hans Thomsen som sekretær Ole Bjerremand, Dennis Sørensen og Jens Karl Jensen samt undertegnede som formand.

**Vandværket:**

Vandværket har i 2012 udpumpet 53.340 m3

og solgt 53.637 m3

det giver et negativt spild på 297 m3

svarende til 0,56 %

Et negativ spild har vi ikke været udsat for før, men det skyldes et stort svind hos en enkelt forbruger over 2 år, hvor forbruget i første år har været skønnet pga. manglende vandindberetning.

**Værket:**

Ud over et enkeltudfald 05-11-2012 har værket kørt upåklageligt i 2012.

**Ledningsnettet:**

Hen over julen har der været et brud, ellers har vi været skånet for brud og reparationer.

**Boringer:**

De gamle boringer ved værket har kørt uden hændelser og stop.

I løbet af sommeren er der etableret yderligere en boring i skoven ca. 40 m fra den første boring.

Analyser viser, at vandet fra de to boringer er næsten identiske. Efterfølgende er der etableret en råvandsledning 1,4 km fra boringerne til vandværket. Ledningen er skyllet og trykprøvet og klar til brug.

**Vandkvaliteten:**

Der er i årets løb udtaget 5 vandanalyser. I en enkelt analyse er nitrat værdien på vandværket overskredet med 0,01 i forhold til grænseværdien. Dette er ikke alarmerende da indholdet ude i forbrugernes hane må være 5 gange så høj.

De øvrige resultater ligger alle indenfor grænseværdierne.

Bam indholdet i det udpumpede vand ligger på 0,05 mod 0,04 i 2011.

**Tiltag:**

I marts 2011 påbegyndte vi udskiftningen af forbrugsmålere. Denne udskiftning fortsætter i 2013 med et mål på den næste tredjedel.

Det er hensigten, at de 2 nye boringer i skoven skal færdigetableres med pumper/pumpekasser mm.

For at behandle vandet fra de nye boringer, skal der etableres ny rensning på værket. Der skal blæses kuldioxid, svovlbrinte og metan af og det øgede indhold af jern og mangan skal fjernes ved dobbelt filtrering. Endvidere skal skylle basinnet fjernes og erstattes af en lukket container.

Vi har fået lovning på, at vi kan bibeholde den ene boring ved værket til nødforsyning. De to andre forventes nedlagt, når de nye boringer er indkørt.

**Tilslutninger 2012:**

I alt 404 i 2012, - en ny tilslutning.

**Takstblad og vandpris:**

Fortsætter uændret.

**Afslutning:**

Til slut vil jeg takke alle i bestyrelsen, Give Vandværk, revisor samt vore håndværkere for at stå til rådighed, både tidligt og sent, - når der er behov for det.

Jens Ole Madsen